Document ID: 32013L0062

RÅDETS DIREKTIV 2013/62/EU
af 17. december 2013
om ændring af direktiv 2010/18/EU om iværksættelse af den reviderede rammeaftale vedrørende forældreorlov, der er indgået af BUSINESSEUROPE, UEAPME, CEEP og EFS som følge af ændringen af Mayottes status i forhold til Den Europæiske Union
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 349,
under henvisning til forslag fra Europa-Kommissionen,
efter fremsendelse af udkast til retsakt til de nationale parlamenter,
under henvisning til udtalelse fra Europa-Parlamentet (1),
efter en særlig lovgivningsprocedure, og
ud fra følgende betragtninger:
(1)
Det Europæiske Råd har ved afgørelse 2012/419/EU (2) besluttet at ændre Mayottes status i forhold til Unionen med virkning fra 1. januar 2014. Mayotte vil fra denne dato ikke længere være et oversøisk land eller territorium, men en region i Unionens yderste periferi, jf. artikel 349 og artikel 355, stk. 1, i traktaten om Den Europæiske Unions funktionsmåde (TEUF). Som følge af denne ændring af Mayottes retlige status vil EU-retten være gældende på Mayotte fra 1. januar 2014. Der bør under hensyntagen til den særlige strukturelle, sociale og økonomiske situation på Mayotte træffes specifikke foranstaltninger med henblik på at fastlægge de særlige betingelser for gennemførelse af EU-retten.
(2)
I betragtning af den særlige strukturelle, sociale og økonomiske situation på Mayotte, og især det faktum, at arbejdsmarkedet ikke er særlig udviklet, og at beskæftigelsesfrekvensen er lav på grund af fjern beliggenhed, status som øsamfund og vanskelige topografiske og klimatiske forhold, bør der indrømmes en yderligere udsættelse af ikrafttrædelsen af Rådets direktiv 2010/18/EU (3) for at sikre en gradvis gennemførelse af ligebehandling, hvad angår forældreorlov, og for ikke at destabilisere den gradvise økonomiske udvikling af Mayotte. Denne yderligere frist for gennemførelse skulle gerne give mulighed for en forbedring af den særlige ugunstige strukturelle, sociale og økonomiske situation for Mayotte som ny region i den yderste periferi.
(3)
Direktiv 2010/18/EU bør derfor ændres i overensstemmelse hermed -
VEDTAGET DETTE DIREKTIV:
Artikel 1
I direktiv 2010/18/EU, artikel 3, stk. 2, indsættes følgende afsnit:
»Uanset første afsnit forlænges den heri nævnte yderligere frist til den 31. december 2018 for så vidt angår Mayotte som en region i Unionens yderste periferi, jf. artikel 349 i TEUF.«
Artikel 2
Dette direktiv træder i kraft den 1. januar 2014.
Artikel 3
Dette direktiv er rettet til Den Franske Republik.
Udfærdiget i Bruxelles, den 17. december 2013.

Labels: 0
18
19